Οι άνθρωποι καλής θέλησης

Οι άνθρωποι καλής θέλησης (γαλλικός τίτλος: Les Hommes de bonne volonté) είναι μυθιστορηματικός κύκλος του Γάλλου συγγραφέα Ζυλ Ρομαίν, που δημοσιεύτηκε σε 27 τόμους μεταξύ 1932 και 1946.

Το μυθιστόρημα-ποταμός περιλαμβάνει περίπου δύο εκατομμύρια λέξεις σε 7.892 σελίδες και αναφέρεται ανάμεσα στα μεγαλύτερα μυθιστορήματα που έχουν γραφεί. Αξιοσημείωτο είναι ότι ο αριθμός των χαρακτήρων ξεπερνά τους 400.

 Χαρακτηριστικά 
Το έργο αρχίζει στις 6 Οκτωβρίου 1908 με την παρουσίαση του Παρισιού και των πρωταγωνιστών και τελειώνει στις 7 Οκτωβρίου 1933. Τα μυθιστορήματα, γραμμένα με χρονολογική σειρά από το πρώτο έως το τελευταίο, περιλαμβάνουν πολλές ιστορίες, αλληλένδετες ή παράλληλες, που μέσα από τραγικές ή ανάλαφρες, συναισθηματικές ή κωμικές περιπέτειες σχηματίζουν την πανοραμική εικόνα της εποχής και σημαντικών σελίδων της ιστορίας της.

Χαρακτηριστικά:

 οι χαρακτήρες είναι πολυάριθμοι και αντιπροσωπευτικοί των διαφορετικών τάξεων της κοινωνίας. Υπάρχουν πολιτικοί, ηθοποιοί, άνθρωποι που ζουν στη Μονμάρτρη, μια οικογένεια της υψηλής κοινωνίας από το 16ο διαμέρισμα, φοιτητές, ιερείς...
 αν και κάποια μυθιστορήματα εστιάζουν περισσότερο σε έναν από τους χαρακτήρες, ο στόχος του συγγραφέα είναι μάλλον να δώσει έναν απολογισμό, σε μια δεδομένη ημερομηνία, της ζωής του καθενός. Μέσα στα 25 χρόνια που αναφέρεται (1908-1933), τα πρόσωπα εξελίσσονται στην κοινωνία, παντρεύονται, ευημερούν, χρεοκοπούν ή πεθαίνουν. Παρουσιάζεται έτσι η «μεγάλη» ιστορία (ο Α' Παγκόσμιος Πόλεμος, η οικοδόμηση της Ευρώπης) και η «μικρή» ιστορία (επιχειρηματίες, σοσιαλιστές, κοσμικοί, εργάτες, διανοούμενοι, εγκληματίες και υπόκοσμος...).
 ένα μεγάλο μέρος των μυθιστορημάτων είναι αφιερωμένο στις σκέψεις των πρωταγωνιστών, με τις ερωτήσεις τους, τις καθημερινές τους σκέψεις, τα προσωπικά τους συναισθήματα.
 Χρησιμεύοντας ως συνδετικός κρίκος, δύο κεντρικοί χαρακτήρες εμφανίζονται στα μυθιστορήματα: ο Πιέρ Ζαλέ και ο Ζαν Ζερφανιόν συναντιούνται αρχικά στο πανεπιστήμιο, ως συμφοιτητές. Παρά την κοινωνική διαφορά και την καταγωγή τους (ο Ζερφανιόν είναι επαρχιώτης, γιος αγροτών, ο Ζαλέ είναι Παριζιάνος), γίνονται φίλοι και δεν σταματούν να παρακολουθούν και να σχολιάζουν την εποχή τους, και οι δύο ανυπομονώντας να συμβάλλουν στο ανθρώπινο οικοδόμημα. Ο Ζυλ Ρομαίν αφηγείται τις διασταυρούμενες ζωές τους, ο Ζαλέ γίνεται συγγραφέας και ο Ζερφανιόν πολιτικός, και την εξέλιξή τους στην κοινωνία μεταξύ των δύο πολέμων.
 Η μυθιστορηματική τοιχογραφία πήρε τον τίτλο της από ένα απόσπασμα από το Κατά Λουκάν Ευαγγέλιον, κεφάλαιο 2, στίχος 14: «... και ειρήνη επί της γης στους ανθρώπους καλής θέλησης».

 Περιγραφή 
Οι άνθρωποι καλής θέλησης είναι μια φιλόδοξη και πολύπλευρη κοινωνική και ιστορική τοιχογραφία 25 χρόνων, μεταξύ 1908 και 1933, στη Γαλλία και αποτελεί μία από τα σημαντικότερες μυθιστορηματικές συνθέσεις της γαλλικής λογοτεχνίας του 20ού αιώνα.

Μέσα από την αριστοτεχνική περιδίνηση των διαφορετικών χαρακτήρων, το τεράστιο μυθιστόρημα της ωριμότητας του Ζυλ Ρομαίν παραμένει μια μαρτυρία για τα όνειρα, τα βάσανα και τις φιλοδοξίες μιας γενιάς. Στη λεπτομερή εισαγωγή, ο συγγραφέας περιγράφει τους στόχους του:

 να περιγράψει την κοινωνία σε επίπεδα, ταυτόχρονα, στις ίδιες περιόδους.

 να βασιστεί σε διαφορετικές οπτικές και να λάβει υπόψη προσωπικά συναισθήματα και γενικότερες σκέψεις.

 να δημιουργήσει μια αντιστοιχία μεταξύ των χαρακτήρων του, των οποίων το σύνολο των προσωπικών ψυχών καταλήγει σε μια συλλογική ψυχή (είναι η αρχή του Ουνανιμισμού που πρέσβευε), αυτή των ανθρώπων καλής θέλησης.

 Αυτή η νατουραλιστική μελέτη συχνά συγκρίνεται με το έργο του Εμίλ Ζολά, Οι Ρουγκόν-Μακάρ. Ο Ζυλ Ρομαίν διαχώρισε τη θέση του στην εισαγωγή του έργου του, εξηγώντας τις κύριες διαφορές.

 Θέματα 
Η κοινωνία στο σύνολό της: καλύπτονται όλα τα κοινωνικά στρώματα, τόσο όσον αφορά την τάξη όσο και το επάγγελμα, ως μέρος της προσπάθειας απεικόνισής της, αν και τα χαμηλότερα στρώματα υποεκπροσωπούνται και το μεγαλύτερο μέρος του μυθιστορήματος σχετίζεται με τις μεσαίες τάξεις. Άλλα θέματα του βιβλίου περιλαμβάνουν τον γάμο και τη φιλία, τα προβλήματα των εξωτερικά αξιοσέβαστων οικογενειών, τα προβλήματα στις σχέσεις πατέρα-γιου, τον Τεκτονισμό, το έγκλημα, τη σεξουαλική διαστροφή και τη δυνατότητα  - ή την έλλειψή της - για καλή θέληση, που εφαρμόζεται κατάλληλα, για την αποφυγή συλλογικών αποτυχιών όπως οι πόλεμοι.

Ο πόλεμος και η προσπάθεια για την ειρήνη είναι ένα από τα κυρίαρχα θέματα. Στο πρώτο και στο τελευταίο μυθιστόρημα παρουσιάζονται ομάδες φοιτητών που δίνουν διαλέξεις για τους κινδύνους του πολέμου. Δύο μυθιστορήματα είναι αφιερωμένα στη μάχη του Βερντέν, βασικό σημείο της αφήγησης.

 Διασκευές 

 Το έργο διασκευάστηκε για την τηλεόραση το 1983 με τη μορφή τηλεοπτικής σειράς με τίτλο Quelques hommes de bonne volonté (Μερικοί άνθρωποι καλής θέλησης) σε σκηνοθεσία Φρανσουά Βιλιέ.Έχει επίσης διασκευαστεί για ραδιοφωνικές εκπομπές.

 Τα μυθιστορήματα 

 Παραπομπές 


Κατηγορία:Γαλλικά μυθιστορήματα
Κατηγορία:Μυθιστορήματα που έγιναν τηλεοπτικές σειρές